정조 13년 · 목
刑曹啓言定州良女金召史原情以爲渠夫曺銀德性質柔懦鄕里所稱去丙午隣居朴奉岳恃惡泥醉詬辱隣里長上之人故渠夫據理言責之其後奉岳以病致斃則其子太伯誣告渠夫又因讎證金加山同之誣招以渠夫處被踼樣陷之殺人之律四年滯囚三訊桁楊方在朝夕難保之中而第有至冤情由奉岳伊時以兩年唐瘧渾身炙痕有七十餘處又得痢疾全却食飮者七八日醉鞭獰馬又受馬蹄之傷者卽隣人之所知當初檢驗時渠夫不得明訴如許之狀將至含冤難明之鬼乞蒙天恩云矣金召史放送所供請上裁敎以近來上言之猥越誠一痼弊向於園謁之回呈納數爻頗少今番忽又若是顆然捧供張數至於九度所謂四件內事無非猥濫若此則殺獄無成獄之案流配無仍配之人乎此後更有如許屑越之擧雖屬四件斷當勿施以懲猥越之弊以此判付頒示朝紙此原情或近於因病或近於中暍死或由於邂逅而爲一邊稱冤之端乎第令該道詳査報來後稟處又啓言南部幼學金基沃原情以爲渠父信默居生於鑄城里年前發賣時爲本洞尊位而隣居中人李常俊曾經尊位而嫌兩班之爲尊位公然詬辱罔有紀極故本洞齊憤略施棘扉之罰而常俊之妻適以落胎身死則常俊謂以驚動致斃因於其夜突入渠內房拔劍作亂踼殺渠之六歲稚妹成獄時秋曹檢狀前後實狀及傷處昭昭俱載常俊乃於獄中嗾出稚兒鳴錚誣訴欺罔天聽至於減死定配之境渠父則瞹昧以豪强之罪亦爲刑配今伏聞常俊之子又爲擊錚至蒙特放之恩顧彼殺人之罪曾未三年亦得全宥渠父則旣未得爲子報讎又未得生還本土況常俊之子爲父誣訴反蒙天恩伏乞俯察渠父冤狀特許分揀仍令渠代謫云矣基沃放送所供請上裁敎以無論彼隻之特放與否又無論訟理曲直何居渠原情下語多有無嚴觀於行字可知其班族而原情中節節段段比較譬喩殆若刑政之有罪同罰異然如許民習前所未見不可以四件內事循例置之爲先嚴刑一次定配使頑民知有國法雖以卿等言之捧招之際只謄言納之原本初無措辭草記亞堂從重推考判堂前後勉飭何如而擧行如是疏忽豈怠心已生而然乎其委折令政院待明朝問啓又啓言江華府族親衛李東相原情以爲渠兄東機及渠等三人扶老父母流離入江華府仙源面朴萬興墓下買得家垈及薄田矣因同里李太茂起訟還退所居家垈定賭備給再昨年同里韓三昌假托其祖檢忠名量案所載與太茂相訟見屈猶復肆惡欲移徵家垈賭於渠家亦復見屈渠兄又於太茂處買垈及田則三昌百端侵辱故渠兄訴中營嚴囚三昌符同官吏誣訴於經歷捉致渠兄不問曲直刑吏先奪其前後文書之可據者直使着枷下獄纔出官門三昌迎擊拳踼蹴枷亂打渠兄氣窒昏倒故捽曳入獄勺水不入口方在垂死中渠之父子驚惶入城僅得呈訴於經歷經歷亦甚憐之方欲解枷刑吏金啓元兪興新等掩過窓扇低聲密語仍又令着枷下獄而自外索賂故渠僅得三兩錢入來則渠兄已逝矣開視屍體則胷膛深靑黑色如手掌右臂折搖右手瓜甲亦皆靑黑左右膝下脛骨糜爛顯有被打之跡故直入官庭泣請檢屍則經歷初果許諾設置器械忽見三昌與諸吏又有綢繆之狀痛冤之際向前一踼自致喧聒稱以衙門作亂自官以治盜樣結縛渠兄弟着枷渠老父來見號泣手自解縛捕校輩莫不墮淚仍忽放送一日二日終不檢屍稱以上營題辭捉渠兄弟着枷拘留留守還營出給渠之兄屍體渠兄弟移囚牢獄經夏經秋至十一月始乃保放聞久囚罪人金就成言則三昌買酒遍饋沙匠輩使渠兄兩脛納于着梏穴中亂碎瓦礫而加諸脛上左右蹴梏便同壓膝之狀者凡四次云渠抱此至冤出獄之後固當叫籲而病入骨髓無以起動月前始負戴老父母裏足上來仰暴至冤伏乞別遣御史嚴査正法云東相放送所供請上裁敎以令畿伯別定剛明査官一邊行檢一邊按査使之詳細報來後狀聞萬一顧藉該府之事有漫漶之擧而現發於廉問則査官亦當難免重勘又或因此誤換失實惟以反案爲主亦入於廉問則其罪亦均仍令道伯知悉此意又啓言慶州私婢聖今原情以爲渠上典金相玉有婢戒月作夫金靑龍矣同里居李長龍潛奸招引於梁山地爲本夫所捕來靑龍與長龍鬪於渠上典廊底辱說狼藉故渠上典據理叱退則長龍稱以爲靑龍所打卽臥靑龍家反愧村人之指笑卽歸其家耕鋤出入一如平日猝得暑癨翌日身死則長龍之母與兄以被打於渠上典樣構誣捉囚檢屍無傷處檢官以誣官之罪枷囚長龍父兄長龍父順才嗾其婦誣告營門以致覆檢檢屍腹中只有艾炙處不朽執此究問順才誘靑龍構誣渠上典檢官以此報營今春杖問時元犯等及干連諸人皆以渠上典瞹昧之實狀如出一口而今則獄案已斷罪人斯得而法官獨據疑端尙未放釋乞蒙天恩云矣聖今放送所供請上裁敎以上言擊錚煩籲之習才有別下飭敎而此訟觀於原情似或爲稱冤之端令道伯査實狀聞又啓言高山幼學吳熙顯原情以爲渠爲鄕校齋任今二月初二日社稷大祭爲祭物封進入謁本官時不設拜席故趑趄之際拜禮少遲主倅尹行醇忽地大喝使之曳出而本以狂妄之性每多駭悖之政厥明捉入渠父數以敎子不善猛杖三十度着大枷嚴囚敕獄隸使不得父子相通初四日捉渠使下人扶腋脅坐官庭東邊高壇上設鋪陳處使不得措手足乃曰齋任體重不可下坐又曳入渠父伏於壇下又加猛杖二十度於浮高靑黑上流血淋漓又降定旗牌官曳出氣息奄奄主倅始懼邀杖醫張云得留置救療本月初九日竟死官門外故渠稍定神魂兄弟扶持方向營門主倅已料此行多發將差遮道埋伏捉入渠兄弟稱欲作拏官門着枷嚴囚構虛捏無瞞報營門渠弟熙壽適會落後往訴營門營門因本官瞞報定査官於益山則所謂三切人證參粧送本邑官吏其所納招不足取信伏乞別遣公明繡衣詳細査實云矣熙顯放送所供請上裁敎以濫刑猶且痛禁況枉殺乎國有三尺殺人者雖守土之官除非吏奴則自有殺獄之當律而觀此原情爲子情理無論邂逅與否又無論事理曲直杖數多寡豈無痛迫冤憤之心而遣辭下語之際詬辱土主罔有紀極已蔑城化之分且況笞五十自斷法文所載今聞舊伯言所用器杖亦不違於典則較正云爾則濫刑與枉殺非所可論至於不治當者贊及其父而外此擧措亦足駭瞻然比之土民之詬辱土主猶屬緦功之察近來習俗日渝綱紀日紊所謂上言擊錚未見有眞箇痼瘼幽隱而非構誣官長則收斂民間爲弊日甚莫可捄革此訟亦然不可以四件內事循例議處原情勿施自卿曹照律定配以懲遐俗又啓言三嘉童蒙朴鳳齡原情以爲渠父致大以本縣大同上納雇軍上納錢領來之時本縣民人以布大同事上京呼訴屢朔留連食價雜費至於四百餘兩相知之誼不忍揮却推移給之東西出債無弊上納其間有逋欠愆期之弊了當下鄕則本官以上納幻弄報營嚴囚督捧所費錢故盡賣田宅僅僅畢納定配於長淵縣以一邑衆民之事獨被重罪寧不冤哉伏乞特爲放釋云矣鳳齡放送所供請上裁敎以議處又啓言莫重上納恣意幻弄究厥罪犯竄配猶輕赴配未及周年縱子呼籲極爲痛駭請置之允之又啓言安岳私奴春才原情以爲渠上典姜必夏昨秋監試初入京都未諳場屋彷徨場外混被越圍之目終至定配於東萊家有八耋偏母晝宵飮泣乞蒙放釋云矣春才放送所供請上裁敎以議處又啓言朝家申飭何等申嚴而肆然犯科論其罪犯竄配猶輕赴配未及十朔縱奴呼籲尤極無嚴不可以四件內事只爲勿施其奴春才請照律嚴懲允之又啓言開城府良女鄭召史原情以爲渠舅家先山在於本府西面麗陵里守護禁養殆近二百年同府人徐昌道偸葬其父於舅家先山白虎五十步之地而後昆零替不得禁葬丙午七月移窆渠夫於先山則昌道反爲起訟見屈而不知其非呈訴不已自本府謂渠夫當掘囚禁渠身大張威儀開坐南門樓捉入渠媤叔有來解衣結縛漆灰面上鳴鼓回示又爲枷囚渠季媤叔豹來過歲放釋代囚渠子宗福笞治督掘伏乞發遣郞官摘奸上裁處分云矣鄭召史放送所供請上裁敎以議處又啓言此原情係是山訟請令漢城府稟處允之又啓言猥濫擊錚人中西部幼學李之忠則渠父萬軾遠配茂山今遭母喪依法典許暇歸葬事也萬軾之負犯何等關係而前後請放屢煩天聽輒皆勿施今又瀆擾誠無嚴原情勿施自臣曹嚴治南部童蒙尹哲乭則渠父弼壽被囚捕廳乞蒙放釋事也萬大以統營土校構誣主帥已被重勘而弼壽締結共謀書給原情者難免同情之律原情勿施內外匙召廛市民朴大喜等則渠廛素賣之舊完器名色鉢里廛人續錄於市案中以亂廛禁斷而欲爲權利乞令公決事也物種之市案載錄亂廛之禁斷與否專在該暑雖以渠供觀之屢訴平市連爲落訟則理屈可知而冒瀆天聽萬萬痛駭原情勿施兩廛頭目亦自臣曹考律重勘遂安奉召史則渠夫李龍甲因贖奴㐏奉之逞憾誣捏橫被金小今同殺獄乞蒙天恩事也龍甲之叔侄三囚各以斧杖爛漫行兇行査本道已价登聞五年訊推旣成錻案或父或妻迭相稱冤而原情勿施者亦已屢矣難以每每寬恕原情勿施奉女參酌懲治南部床廛巿民尹宗仁則外方入來騘帽宕巾渠等主管買賣至於上年騘匠呼訴自秋曹以通共賣買處決而不有通共之意敢生都奪之計乞令依前處分事也前因驄匠輩擊錚已自尙衣院決處則今者市民之必欲爭奪復事呼籲誠極痛惡原情勿施其罪狀考律嚴勘京江朴賜甲則備說生理之艱難嶺南稅運渠輩擔當擧行漕卒屬之軍籍船價付之公用一以爲國家漕政之利一以爲渠輩生活之道事也轉漕是國家何等大政而渠以江上閑雜之類爲其生涯陳此無嚴之說者固已痛惋而一邊上言一邊鳴錚一日之中再徹爰辭多人列名混雜無比如此民習前所未有原情勿施狀頭考律嚴勘西部金召史則其夫林枝郁橫罹殺獄乞蒙生出事也枝郁以失米事致疑於朴順乭亂打致命於三日內而完決同推已成鐵案無容更議金召史屢煩天聽之罪請嚴治允之其中李萬軾罪名雖重與應坐有異前此似此之類亦有飭敎定式者依定式給暇